Syao Prinsa. Chapta 5

Kada dey me en-jan koysa om suy planeta, om suy departa, om suy safara. Se lai shao-po-shao, bay kasuale worda. Tak hi, pa tri-ney dey, me en-koni drama do baobaba.

Se eventi toshi dank a yan. Kwasi kapti-ney bay grave duba, syao prinsa turan kwesti me:

— Ver-bu-ver, ke yan chi bush?

— Ver.

— Ah! Gro-hao.

Me bu samaji, way es tanto muhim, ke yan chi bush. Bat syao prinsa adi:

— Also ta chi yoshi baobaba ku?

Me objeti ke baobaba bu es bush, baobaba es baum, gran kom kirka, e si iven lu wud mah-lai tote trupa de elefantas, li bu wud mog chi un sole baobaba til fin.

Idea om trupa de elefantas mah syao prinsa ridi:

— Wud treba pon li oli un on otre...

E poy lu remarki sajem:

— Baobaba, bifoo ke ta fa-gran, ta es syao...

— Ver! Bat way yu yao ke yur yan chi syao baobaba?

Lu jawabi a me: "Es ya klare!", kwasi temi om koysa totem evidente. E me mus gro-dumi, dabe samaji sey problema.

Pa syao-prinsa-ney planeta, sam kom pa eni otre planeta, ye hao herba e ye bade herba. Ergo ye hao semena de hao herba e ye bade semena de bade herba. Bat semena es buvidibile. Li somni sekret-nem inen arda, til ke un de li turan en-yao en-jagi.

Dan it stiri swa e, al beginsa timidem, extendi versu surya suy ankur, hao kan na, no-ofensive. Si es ankur de radis o rosabush, oni mog lasi it kresi kom it yao. Bat si es koy bade herba, gai extirpi it tuy ke oni rekoni it. Pa syao-prinsa-ney planeta ye terible semena... sey-las de baobaba. Li inundi planeta-ney arda. E baobaba es tal ke, si oni bu atenti ta pa hao taim, poy oni bu mog librisi swa fon ta. Ta inkombri tote planeta. Ta trabori it bay suy riza. E si planeta es syao e ye mucho baobaba, li mog mah-bangi it.

"Es kwesta de disiplina, — syao prinsa shwo-te a me pyu tardem. — Kada sabah, afte ke yu ordini swa, gai tuy ordini yur planeta.

Gai mah swa regularem extirpi baobabas, tuy ke oni distinti li fon rosabush, ke li simili gro in rane yungitaa. Es gunsa gro-tedi-she bat ga fasile."

E un dey lu konsili ke me trai rasmi se hao, dabe kindas she nu samaji se hao. "Si li safari un dey, — lu shwo, — se mog bi utile fo li. Koyves oni mog weiti sin nuksan e zwo gunsa poy. Bat kun baobabas es sempre katastrofa. Me he koni un planeta, lannik he jivi dar. Lu bu he atenti tri bush..."

(rasma de 3 baobaba)

Also, segun deskriba de syao prinsa, me he rasmi sey planeta. Me bu pri shwo pa ton de moralista. Bat baobaba-ney danja es tanto shao jan-ney e riska fo toy jen kel geti a asteroida es tanto gran, ke pa sey ves me, pa exepta, kwiti may sanyamtaa. Me shwo: " Kindas! Chauki baobaba!" Me yao warni may amigas om danja kel mog fasilem trefi eniwan, por to hi me he gun tanto gro om sey rasma. It es gunval. Yu mog kwesti: "Way in sey kitaba bu ye otre rasma sam grandiose kom sey-la kun baobaba?" Jawaba es muy simple: me he trai bat bu suksesi. Al rasmi baobaba me gei-te animi bay senta de urjensia.